정조 7년
癸卯七月十五日辰時。上御誠正閣。大臣備局堂上引見入侍時。領議政鄭存謙。知中樞具善復。左參贊金華鎭。判尹鄭尙淳。右參贊鄭昌聖。司直鄭好仁。吏曹判書徐浩修。戶曹判書徐有隣。刑曹判書鄭一祥。禮曹判書李在協。兵曹判書李𡊠。司直李柱國徐有大。戶曹參判趙時俊。刑曹參判朴祐源。副校理林道浩。右承旨柳誼。假注書李敬五。事變假注書金良倜。記注官金健修。記事官李祖承。以次進伏訖。存謙曰。處暑尙遠。晩熱不退。聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。存謙曰。此全羅兵使曺學臣秋操及營城將巡點。取稟狀啓也。頃因湖南伯狀請。竝命停止。已爲行會。此狀啓。置之。何如。上曰。依爲之。出擧條存謙曰。頃因嶺南御史沈基泰別單。昆陽郡守趙貞相。以濟民倉辛丑條舊還一百二十四石零反作事。拿處傳旨。因傳敎。自備局更査以聞事。發關。分付矣。卽見慶尙監司李秉模狀本。則以爲。果非辛丑年反作。而明是壬寅年舊還當捧中未捧者。反作之罪。在於壬寅磨勘時郡守趙貞相爲辭矣。當該郡守。令該府拿問定罪。何如。上曰。依爲之。出擧條存謙曰。卽見黃海兵使申應周報備局辭緣。則營將巡點。軍器點視。何以擧行爲辭矣。軍器點視則兵使擧行。各營巡點。營將擧行。而今年停操之命。特出於軫恤民弊之德意。則點視巡點。爲弊則一般。倂令停止。官門聚點。依例擧行之意。分付。何如。上曰。依爲之。出擧條存謙曰。年分不遠。行部在近。而聞嶺伯承批之後。時急公事外。一倂抛却。以致文簿淹滯云。揆以事體。殊甚未安。慶尙監司李秉模。從重推考。卽速察任之意。嚴飭。分付。何如。上曰。依爲之。出擧條存謙曰。戶曹參判趙時俊。備局有司堂上差下。使之察任。何如。上曰。依爲之。出擧條仍命書榻敎曰。戶曹參判趙時俊。備局有司堂上差下。上曰。備局文字間事。毋諉新差戶判。依前擧行。好矣。存謙曰。纔因重臣之疏。以山沿穀簿裒益之意。有所發關。而海西沿邑穀物。自多緊需之時。如欲行裒益之政。而失此秋成捧糴之時。則事多難便。毋論江海兩沿峽邑之穀。轉于沿邑。邑倉之穀。輸于海倉。俾作不虞之用。恐合預備之道。先以此。分付於海西道臣。何如。上曰。依爲之。出擧條存謙曰。賓對時臺諫進參。法意甚嚴。而近日賓對。臺諫無一人進參。誠極未安。衆所共知。有情勢外。無端違牌人員。一倂罷職。何如。上曰。依爲之。出擧條仍命書榻敎曰。不參次對臺諫。衆所共知。有情勢外。無故違牌人。一竝罷職。存謙曰。今以雲觀草記。有稟達事矣。胎封修築。尙不得擧行。誠爲可悶。先朝亦於六年後修築。則以今方之。又至一年之久。決難筵拖時月。事係典禮之莫大。而又當今番胎封之役。難失此時。一體擧行。恐合事宜。趁今年擧行。然後庶可及矣。禮堂亦欲以此意。稟達矣。上曰。今年穡事。未判豐歉。此時擾民。實爲可悶。何可竝行乎。在協曰。今年峽農。實有豐登之望。且事係重大。必須趁此時擧行。亦可爲省弊矣。上曰。安胎使下去時。凡事務從除弊。好矣。存謙曰。帶隷及行中凡事。省弊者多云矣。上曰。諸堂可以稟處者。陳奏。可也。浩修曰。今日卽御容大奉審日也。臣入參次對。未及進參於奉審。而伏見俄下傳敎。有臣子不忍聞之敎。惶懍罔措。不知所達。下敎中二字。伏望還收。仍令奉審。何如。上曰。閣臣盡爲出去。置之。宜矣。李判府事。何不入來云乎。浩修曰。臣未詳其委折。而俄聞徐鼎修入來。金憙未及入來云矣。有隣曰。年分事目。匪久當啓下矣。敬差官差送與否。稟定。然後可以擧行。而近年連使道臣擧行。今番亦依此爲之乎。敢稟。上曰。依爲之。出擧條上曰。慶熙宮奉審。已盡爲之乎。聞多頹圮處云。若年年奉審。似不必至此之甚矣。時御所宮墻之役。八月內可得訖役否。涵仁亭景春殿所見。甚爲可悶。慶熙宮之光明殿。亦幾頹圮。今秋修築。勢將不得不爲之矣。有隣曰。或以行閣防之。或以墻垣障之。似好矣。上曰。行閣。豈可容昜爲之乎。有隣曰。各處工役。不可逾今秋矣。上曰。慶熙宮宮墻。已盡修築乎。有隣曰。已爲之矣。上曰。使誰爲之。有隣曰。使監役官監董矣。上曰。自七月晦間始役。則何如。華鎭曰。墻垣之役則待潦雨快霽。而土木則趁今始役。亦無所妨矣。有隣曰。慶熙宮則勢將自今始役矣。上曰。春坊藏書閣役事。不宜緩也。八月內先爲始役。慶熙宮則次第擧行。好矣。有隣曰。然矣。藏書閣。以八月十七日。先爲始後。大內修理。更爲擇日。何如。上曰。毋論於此於彼。從速始役。而璿源殿修改日子。與十七日動駕相値。更爲涓吉。先爲修理。而大內與王大妃殿修理。次第擧行。好矣。𡊠曰。因開城留守徐有防上疏。有白峙鎭還屬事。令攸司稟處之命矣。疏中所論。雖不無竟見。而中間移屬之利害便否。有難遙度。更爲往復於海西道臣及開城留守。從後稟處。何如。上曰。依爲之。出擧條𡊠曰。向日政德積僉使李繼甲。與所斤僉使金鼎燦相換矣。初無除朝辭之命。而鼎燦自所斤。直爲赴任於德積。揆以格例。誠極可駭。當該僉使金鼎燦爲先罷黜。其罪狀。令攸司稟處到任狀之循例報來。亦有不察之失。江華留守金魯鎭。推考。何如。上曰。何爲而今始稟處乎。𡊠曰。狀啓昨始來矣。上曰。依爲之。出擧條上曰。松留疏中營校久勤人堂上。則加設五衛忠壯中一窠。堂下則亦設主簿判官中一窠。以爲古都人疏滯之政云。而予則以爲。五衛將一窠。永作松人窠。事涉如何矣。𡊠曰。然則其將。輪回單付乎。有隣曰。此非單付之窠矣。上曰。松留之疏。予則曰不偶然矣。存謙曰。然矣。表忠奬節。王政之大者。昨伏見下敎。甚盛擧也。臣等奉讀再三。攢祝欽歎。朝家政令。旣擧其大者。則至於細節。其何能博施乎。上曰。曾經兵判。各陳所見。可也。善復曰。堂上堂下窠加設。事涉如何。臣意則。申飭銓曹。擇其才藝之可合者。隨窠調用。似好矣。華鎭曰。訓將所奏。誠好。只出松都一窠。則西北亦不無希望之端。每都目擇人收用。似好。恐不必加設矣。𡊠曰。無論五衛將忠壯將。便同別設一窠。千把摠。亦當希望。創始誠難矣。好仁曰。設令加設一窠。而瓜熟落去。則別無所益。恐不如如前擇人之爲愈矣。上曰。加設。終涉如何。銓曹從便善爲之。好矣。上曰。戶曹草記。尙今置之乎。柳義養疏中五十萬石運來云云。果何如。一船載千石則當入幾隻船乎。祐源曰。當爲五百隻船矣。存謙曰。常平之意。誠好矣。上曰。賑恤之穀。尙患不贍。五十萬石。從何出乎。上曰。賑恤堂上進前。都監貿米及小米事。卿等曾與西伯商諒。有所停當矣。今則何以爲之乎。有隣曰。連爲相持。而小米一石價爲三兩。大米一石價爲四兩。合爲二千三百石矣。上曰。訓將有何生穀之策。自都監貿米則果有所益乎。善復曰。貿於外方。則有弊。勢將貿京米矣。上曰。都監船。往載軍作米。則好耶。善復曰。都監船體大。一隻可載千餘石。而都監與江民之生計。似無異同矣。誼曰。賓對事體。何等尊嚴。日昨聖敎。又復飭勵。而行司直具善復。奏對之際。笑語相雜。兩手據地。不少動念。所當直請重勘。而本院請推之外。無他可施之罰。何以爲之乎。上曰。輔國重臣。本無請重勘之例。承旨所奏。過矣。上曰。訓將進前。畢其奏。可矣。善復曰。小臣不能善對。退出後當以文字仰達矣。上曰。貢物事。卿意。何如。存謙曰。俄以柳義養事。有所下詢。聖敎至當矣。上曰。果無省弊之道否。存謙曰。倉卒無以料量矣。上曰。生穀之方。不可不留念。而兩西三南。俱不可自京預貿。貢物之外。無他道矣。然惠廳穀千餘石。還出給。似好矣。存謙曰。如是則誠好矣。華鎭曰。都監之舊用。依舊出給。亦好矣。存謙曰。大司成閔鍾顯獻議事。有令備堂收議之命矣。自廟堂爲之乎。自館閣爲之乎。上曰。自廟堂收議。好矣。上曰。戶曹草記事。後日次對。稟定區處。可也。仍命書戶曹草記判付。上曰。訓將之前期貿米。果何如。善復曰。歉歲果有所利。然國體似有損傷矣。上曰。果如戶判所奏。此亦常平中一事。畢境俱出於放料。則事涉。如何。存謙曰。然矣。上曰。回啓。何以爲之乎。有隣曰。旣承此下敎。當與一堂上。議稟矣。上曰。日前卿之陳箚。果何故也。存謙曰。諸宰庶幾有惕念懲改之道矣。上曰。諸宰果以卿之一箚。能復小心乎。徒費卿之精力而已。大體近日諸臣。不修行檢。全昧朝體與燕儀之有別。故筵體之無嚴。自至如此。非特今番而已矣。存謙曰。此莫非如臣無似。冒據揆地。不能董率之罪。惶懍震越。不知所以仰達矣。上命誼讀內閣草記。上曰。先朝御製編次人。誠意。果何如。近來朝臣。專事恬憙。至於今番而誠敬掃地矣。閣臣金憙則以御製編次而御製正書。在門外製進。閣中只有兩翰林而已。是何事體。且以奉審事言之。四孟朔。只一次奉審。而猶暑以爲勞。三朔一奉審。一不擧行。是豈成說乎。存謙曰。臣等伏承此下敎。直欲鑽地而不可得矣。臣等俱是聖世陶甄中一物。可罪者罪之。可敎者敎之。且觀今明日氣。特允奉審之請。還寢二字之敎。區區之望也。上曰。卿言如此。當依爲之。仍命退。諸臣以次退出。